暑雨言懷和潘倅十八韻
作者：韋驤
朝代：宋

paragraphs: 暑雨應時至，年來民氣和。
池塘假灔澦，畎畝小滹沱。
跧縮栖梁燕，淋浪貼水荷。
一番新滌垢，何處不盈科。
旦市猶無蹟，寒門愈可羅。
庭柯均見濯，簷溜獨成波。
獵子愁收弋，田翁喜荷蓑。
蜂衙忘刻候，蛙吹恣吟哦。
篋恨書生蠧，場憂麥化蛾。
凉風颯以度，清興迥然多。
公退書帷寂，詩餘道服拖。
雖非侔擊玉，僅可比鳴鼉。
屢促低弦軫，頻傾濁酒蠡。
自存惟浩氣，兼養類菁莪。
衣葛疏仍補，羮藜淡不鹺。
百瓴舒足力，六字習心呵。
未有焚魚興，寧爲扣角歌。
茲辰拜高詠，適足慰蹉跎。